BAM จัดโปรฯลดราคาอสังหาฯกว่า 30% กระตุ้นยอดขายครึ่งหลัง
นายสมพร มูลศรีแก้ว กรรมการผู้จัดการใหญ่ บริษัท บริหารสิ …
21 ส.ค. 2563

นายสมพร มูลศรีแก้ว กรรมการผู้จัดการใหญ่ บริษัท บริหารสินทรัพย์ กรุงเทพพาณิชย์ จำกัด (มหาชน) หรือ BAM กล่าวว่า ในช่วงครึ่งหลังของปี 2563 BAM ยังคงเน้นกระตุ้นยอดขายทรัพย์อย่างต่อเนื่อง โดยเตรียมจัดมหกรรมลดราคาอสังหาริมทรัพย์ครั้งยิ่งใหญ่ ในวันที่ 9 กันยายน 2563 ภายใต้โปรโมชั่น ” 9 เดือน 9  ลดไม่ยั้ง ปังกว่าทุกแคมเปญ ” เพื่อเป็นการช่วยเหลือประชาชนและนักลงทุนในภาวะเศรษฐกิจซบเซาให้สามารถเป็นเจ้าของอสังหาริมทรัพย์ได้ง่ายขึ้น
ทั้งนี้ BAM ได้คัดทรัพย์ประเภทบ้านสวยพร้อมอยู่อาศัย ลดราคาสูงสุดกว่า 30% จากราคาตั้งขาย จำนวน 9 รายการ พร้อมนำทรัพย์สินรอการขาย ซึ่งมีทั้ง บ้าน ที่ดิน คอนโด อาคารพาณิชย์ และอสังหาริมทรัพย์ เพื่อการลงทุนมาลดราคา ON TOP แบบลดแล้ว ลดอีก จากราคาที่ลดแล้ว สูงสุดเกือบ 5 ล้านบาท มากกว่า 100 รายการ มาให้ลูกค้าและผู้สนใจได้เลือกซื้อ โดยลูกค้าจะต้องจองซื้อทรัพย์ผ่านเว็บไซต์ BAM ในวันที่ 9 กันยายน 2563 ระหว่างเวลา 09.00-17.00 น. เท่านั้น พร้อมรับฟรีค่าโอนฯ สำหรับลูกค้าที่โอนกรรมสิทธิ์ ภายใน 60 วัน นับตั้งแต่วันที่ 9 กันยายน 2563 (สูงสุดไม่เกิน 900,000 บาท/รายการ)
นอกเหนือจากทรัพย์ดังกล่าวแล้ว ยังมีทรัพย์ที่นำเสนออีกกว่า 1,000 รายการ ซึ่ง BAM มอบฟรีค่าธรรมเนียมการโอนทุกรายการ ( สูงสุดไม่เกิน 900,000 บาท/รายการ ) หากลูกค้าเสนอซื้อตั้งแต่วันนี้และโอนกรรมสิทธิ์ภายในวันที่ 29 กันยายน 2563 และทุกรายการยังมีโปรโมชั่น โอนเร็ว รับเพิ่ม สำหรับลูกค้าที่โอนกรรมสิทธิ์ ภายใน 30 วัน นับจากวันที่อนุมัติขาย ได้รับบัตรกำนัลสูงสุดไม่เกิน 100,000 บาท/รายการอีกด้วย
สำหรับทรัพย์ลดราคาพิเศษในงานนี้ ได้แก่ บ้านเดี่ยวโครงการลัดดารมย์ รัตนาธิเบศร์ จากราคา 13.2 ล้านบาท เหลือราคา 9 ล้านบาท , บ้านเดี่ยวภัทรนิเวศน์ลากูน จากราคา 4.4 ล้านบาท เหลือราคา 3.3 ล้านบาท , ที่ดินติดถนนวารินฯ-เดชอุดม จังหวัดอุบลราชธานี ลดจากราคา 53.966 ล้านบาท เหลือราคา 39.99 ล้านบาท แล้วยังลด ON TOP ครั้งนี้เหลือเพียง 35.2 ล้านบาท และคอนโดโครงการเอสวี ซิตี้ พระราม 3 ลดจากราคา 4 ล้านกว่าบาท เหลือราคา 3.4 ล้านบาท แล้วยังได้ลด ON TOP เหลือราคาเพียง 3.15 ล้านบาท เป็นต้น